b'\n_START_ARTICLE_\nLiska\n_START_SECTION_\nOpis\n_START_PARAGRAPH_\nLiska je \xc4\x8drne barve, zaobljene oblike, s kratkim repom in s tipi\xc4\x8dnim kljunom in \xc5\xa1\xc4\x8ditom bele barve. Dolga je med 36 do 42 cm. Ima kratke peruti in slabo leti. Dobro plava in se tudi potaplja, na modrikasto sivih prstih ima ko\xc5\xbene krpe, ki ji pri tem pomagajo. Je vsejed, ve\xc4\x8dinoma pa se prehranjuje s hrano rastlinskega izvora. J\xc3\xa9 predvsem alge, poganjke vodnih in obvodnih rastlin ter njihova semena. Od \xc5\xbeivali j\xc3\xa9 predvsem pol\xc5\xbee, pijavke, pajke, mladice rib, ikre, pti\xc4\x8dje mladi\xc4\x8de in \xc5\xbeabje paglavce.\n_START_SECTION_\nHabitat\n_START_PARAGRAPH_\nLiska je vodna ptica, ki \xc5\xbeivi v glavnem na velikih stoje\xc4\x8dih ali po\xc4\x8dasi teko\xc4\x8dih vodah z blatnim dnom in vodnim rastlinjem. Je teritorialna vrsta, star\xc5\xa1a branita svoje gnezdo. Zgodaj spomladi naredi kopasto gnezdo iz odmrlega rastlinja v trsti\xc4\x8dju ob vodi. Samica maja ali junija izle\xc5\xbee okoli osem jajc. Mladi\xc4\x8di se izvalijo po treh tednih. Takoj po izvalitvi plavajo z mamo, ki jim i\xc5\xa1\xc4\x8de hrano.'